CELEX: 32016D2296
Language: hr
Date: 2016-12-16 00:00:00
Title: Provedbena odluka Komisije (EU) 2016/2296 оd 16. prosinca 2016. o uspostavi neovisne skupine stručnjaka imenovane kao tijelo za reviziju izvedbe jedinstvenog europskog neba

17.12.2016   
            
            
               HR
            
            
               Službeni list Europske unije
            
            
               L 344/92
            
         PROVEDBENA ODLUKA KOMISIJE (EU) 2016/2296
   оd 16. prosinca 2016.
   o uspostavi neovisne skupine stručnjaka imenovane kao tijelo za reviziju izvedbe jedinstvenog europskog neba
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1), a posebno njezin članak 11. stavak 2.,
   budući da:
   
               (1)
            
            
               Tijelo za reviziju izvedbe jedinstvenog europskog neba svojim radom doprinosi poboljšavanju Europske mreže za upravljanje zračnim prometom (EATMN), konkretno time što Komisiji daje nepristrane i dokazima potkrijepljene preporuke u vezi s izvedbom usluga u zračnoj plovidbi na razini Unije i lokalnim razinama te mrežnih funkcija. Pomoć koju pruža tijelo za reviziju izvedbe neophodna je za postizanje ciljeva dovršenja jedinstvenog europskog neba, za što su ključni pokretači plan performansi utvrđen u skladu s Provedbenom uredbom Komisije (EU) br. 390/2013 (2), uključujući dodatan potreban razvoj s obzirom na iskustva stečena u njegovoj dosadašnjoj primjeni, i s njim blisko povezan sustav obračuna naknada utvrđen u skladu s Provedbenom uredbom Komisije (EU) br. 391/2013 (3), te općenitije za postizanje ciljeva Komisijine strategije zrakoplovstva (4).
            
         
               (2)
            
            
               Imenovanje sadašnjeg tijela za reviziju izvedbe završava 31. prosinca 2016., u skladu s Provedbenom odlukom Komisije (EU) br. 2014/672/EU (5). Komisija bi trebala imenovati novo tijelo za reviziju izvedbe koje bi nakon navedenog datuma pomagalo Komisiji i nacionalnim nadzornim tijelima. Razdoblje imenovanja trebalo bi biti od 1. siječnja 2017. do 31. prosinca 2024. kako bi bilo dovoljno dugačko i kako bi se tako osigurale neprekinutost i stabilnost, a time što se utvrđuje na određeni rok u skladu je s referentnim razdobljima kako se zahtijeva člankom 3. stavkom 1. Provedbene uredbe Komisije (EU) br. 390/2013.
            
         
               (3)
            
            
               S obzirom na to da se razdoblje imenovanja nastavlja iz drugog u treće referentno razdoblje, pri svakom bi se ponovnom izboru članova tijela za reviziju izvedbe trebali osigurati što lakše prijelazno razdoblje i neprekinutost stečenog iskustva i dostupnog znanja.
            
         
               (4)
            
            
               Kako bi tijelo za reviziju izvedbe bilo što nepristranije, trebalo bi uspostaviti neovisnu skupinu stručnjaka koja bi pomagala u provedbi plana performansi te bi je trebalo imenovati tijelom za reviziju izvedbe.
            
         
               (5)
            
            
               U članku 11. stavku 2. Uredbe (EZ) br. 549/2004 općenito je opisana uloga tijela za reviziju izvedbe u kontekstu sheme izvedbe. U članku 3. Provedbene uredbe (EU) br. 390/2013 dodatno su u glavnim crtama opisane njegove zadaće i aktivnosti. Određene su zadaće utvrđene i u članku 6. stavku 1. Uredbe (EU) br. 598/2014 Europskog parlamenta i Vijeća (6). Radi jasnoće i potpunosti i u skladu sa svim tim odredbama trebalo bi popisati sve zadaće tijela za reviziju izvedbe. Tijelo za reviziju izvedbe trebalo bi pomagati Komisiji davanjem savjeta, svojim stručnim znanjem i pružanjem drugih usluga. Ono bi u tu svrhu trebalo koordinirati svoj rad s nacionalnim nadzornim tijelima. Osim toga, trebalo bi pomoći nacionalnim nadzornim tijelima ako to zatraže.
            
         
               (6)
            
            
               Kako bi tijelo za reviziju izvedbe učinkovito i djelotvorno funkcioniralo, Komisija bi za njega trebala osigurati tajništvo koje će mu pomagati u radu.
            
         
               (7)
            
            
               Članovi tijela za reviziju provedbe trebali bi biti visokokvalificirani stručnjaci s odgovarajućim znanjem u ključnim područjima izvedbe. Članove bi, osim predsjednika, trebalo odabrati na temelju poziva na podnošenje prijava i postupka odabira, poštujući načela objektivnosti, jednakih prilika i transparentnosti te osiguravajući otkrivanje postojećih ili mogućih sukoba interesa, a imenovati bi ih trebalo u osobnom svojstvu. Uzimajući u obzir njegove posebne zadaće i odgovornosti, Komisija bi trebala imenovati predsjednika u skladu sa svojim internim administrativnim dogovorima, pritom poštujući navedena načela i osiguravajući navedeno otkrivanje.
            
         
               (8)
            
            
               S obzirom na njihove kvalifikacije i stručnost, zahtjeve koji se odnose na nepristranost i nepostojanje sukoba interesa, na to da su imenovani u osobnom svojstvu te na važnost njihova rada, ti bi članovi, osim predsjednika, trebali primiti naknadu veću od nadoknade troškova i ta bi naknada trebala biti razmjerna zadaćama za koje su zaduženi. Naknada predsjedniku i nadoknada njegovih troškova trebale bi se isplaćivati u skladu s internim administrativnim dogovorima Komisije.
            
         
               (9)
            
            
               Stoga je primjereno da se aktivnosti tijela za reviziju izvedbe i troškovi pružanja administrativne i tehničke podrške financiraju iz proračuna Unije.
            
         
               (10)
            
            
               Za rad tijela za reviziju izvedbe nužan je pristup podacima povezanima s performansama iz Provedbene uredbe (EU) br. 390/2013 koji su dostupni unutar Eurocontrola. Komisija bi stoga s Eurocontrolom trebala uspostaviti odgovarajuće mehanizme kako bi se osigurao taj pristup, što uključuje prikupljanje, vrednovanje, prethodnu analizu i stavljanje tih podataka na raspolaganje. U tim se mehanizmima u obzir treba uzeti paneuropska dimenzija revizije izvedbe, u skladu s Odlukom Vijeća (EU) 2015/2394 (7).
            
         
               (11)
            
            
               Kako bi tijelo za reviziju izvedbe ispravno funkcioniralo, trebalo bi utvrditi odgovarajuća pravila u vezi s njegovim poslovnikom i o tome kako ono treba izvješćivati Komisiju. Trebalo bi utvrditi i pravila o otkrivanju informacija.
            
         
               (12)
            
            
               Osobne podatke trebalo bi obrađivati u skladu s Uredbom (EZ) br. 45/2001 Europskog parlamenta i Vijeća (8).
            
         
               (13)
            
            
               Ova se Odluka ne bi trebala primjenjivati nakon kraja razdoblja na koje je tijelo za reviziju izvedbe imenovano, čije je trajanje utvrđeno u ovoj Odluci.
            
         
               (14)
            
            
               Mjere predviđene ovom Odlukom u skladu su s mišljenjem Odbora za jedinstveno nebo uspostavljenog u skladu s člankom 5. stavkom 1. Uredbe (EZ) br. 549/2004,
            
         DONIJELA JE OVU ODLUKU:
   Članak 1.
   Imenovanje tijela za reviziju izvedbe
   1.   Za razdoblje od 1. siječnja 2017. do 31. prosinca 2024. uspostavlja se neovisna skupina stručnjaka u području izvedbe usluga u zračnoj plovidbi i mrežnih funkcija unutar jedinstvenog europskog neba.
   2.   Skupina stručnjaka iz stavka 1. imenuje se tijelom za reviziju izvedbe jedinstvenog europskog neba za razdoblje od 1. siječnja 2017. do 31. prosinca 2024.
   Članak 2.
   Zadaće
   Tijelo za reviziju izvedbe ima sljedeće zadaće:
   
               (a)
            
            
               pomagati Komisiji u provedbi plana performansi, posebno u pogledu aktivnosti iz članka 3. stavka 3. i članka 6. točke (a) Provedbene uredbe (EU) br. 390/2013;
            
         
               (b)
            
            
               na zahtjev Komisije pružati ad hoc informacije ili izvješća o pitanjima povezanima s performansama, u skladu s člankom 3. stavkom 4. Provedbene uredbe (EU) br. 390/2013;
            
         
               (c)
            
            
               pomagati Komisiji, kad to zatraži, u definiranju načina pristupanja podacima povezanima s performansama iz članaka 21. i 22. Provedbene uredbe (EU) br. 390/2013;
            
         
               (d)
            
            
               pomagati nacionalnim nadzornim tijelima, kad to zatraže, u provedbi plana performansi davanjem neovisnog stajališta o pitanjima performansi i određivanjem raspona indikativnih vrijednosti za postavljanje cilja, u skladu s člankom 3. stavkom 6. točkama (b) i (c) Provedbene uredbe (EU) br. 390/2013;
            
         
               (e)
            
            
               podupirati nadležna tijela, kad to zatraže, u procjeni situacije u vezi s bukom u zračnim lukama za koje su odgovorna, u skladu s člankom 6. stavkom 1. Uredbe (EU) br. 598/2014.
            
         Članak 3.
   Savjetodavna uloga
   1.   Komisija može od tijela za reviziju izvedbe zatražiti savjet o bilo kojem pitanju povezanom s izvedbom usluga u zračnoj plovidbi i mrežnim funkcijama unutar jedinstvenog europskog neba.
   2.   Tijelo za reviziju izvedbe može na vlastitu inicijativu Komisiji davati izvješća i preporuke za poboljšanje plana performansi, u skladu s člankom 3. stavkom 5. Provedbene uredbe (EU) br. 390/2013.
   Članak 4.
   Sastav tijela te imenovanje članova i predsjednika
   1.   Tijelo za reviziju izvedbe sastoji se od devet članova, uključujući predsjednika.
   2.   Članovi su, osim predsjednika, pojedinci imenovani u osobnom svojstvu na temelju odabira među prijavama dostavljenima u okviru poziva.
   3.   Članove, osim predsjednika, u ime Komisije i nakon savjetovanja s državama članicama imenuje glavni direktor Glavne uprave Komisije za mobilnost i promet među stručnjacima s odgovarajućim znanjem koji su se javili na poziv na podnošenje prijava. Kriteriji za odabir članova i uvjeti koje oni moraju ispunjavati uključuju i one utvrđene u Prilogu.
   4.   Glavni direktor Glavne uprave Komisije za mobilnost i promet savjetuje se s državama članicama i nakon toga u ime Komisije te u skladu s njezinim administrativnim dogovorima na mjesto predsjednika tijela za reviziju izvedbe imenuje stručnjaka s odgovarajućim znanjem. Predsjednik nastupa kao predstavnik tijela za reviziju izvedbe i predsjeda njegovim sastancima.
   5.   Mandat predsjednika i drugih članova traje dvije godine i može se obnoviti dvaput. Odjednom se mogu obnoviti mandati najviše dvije trećine članova.
   6.   Član koji više ne može učinkovito pridonositi odlukama tijela za reviziju izvedbe, koji da ostavku ili ne ispunjava uvjete iz članaka 5. i 6. može biti zamijenjen, u skladu sa stavcima 2., 3. i 4., kako je primjereno, za preostalo vrijeme njegova mandata.
   7.   Glavni direktor Glavne uprave Komisije za mobilnost i promet može u ime Komisije utvrditi rezervni popis odgovarajućih kandidata koji se mogu imenovati kao zamjena postojećih članova, osim predsjednika. Glavni direktor treba od podnositelja prijava zatražiti suglasnost prije nego što njihova imena uključi na rezervni popis.
   8.   Imena pojedinaca imenovanih kao članovi tijela za reviziju izvedbe objavljuju se u Službenom listu Europske unije.
   9.   Osobni podaci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Načela članstva
   1.   Tijelo za reviziju izvedbe i njegovi članovi pri obavljanju svojih dužnosti moraju biti nepristrani te djelovati neovisno o vanjskom utjecaju i u javnom interesu. Članovi u tu svrhu potpisuju izjavu kojom se obvezuju da će svoje funkcije u tijelu za reviziju izvedbe izvršavati u skladu s prethodno navedenim.
   2.   Članovi ne smiju delegirati svoje odgovornosti drugim osobama.
   3.   Pojedinci koji se prijavljuju radi izbora u članstvo moraju dostaviti izjavu o sukobu interesa i u njoj navesti sve okolnosti zbog kojih bi mogao nastati sukob interesa, kako je utvrđeno u pozivu na podnošenje prijava iz članka 4. stavka 2. Pojedinac kojeg se imenuje na mjesto predsjednika također mora pravodobno i prije imenovanja navesti sve takve okolnosti. Svi ti pojedinci moraju u toj izjavi navesti barem sve svoje relevantne profesionalne ili financijske interese te sve situacije u kojima bi se zbog njihovih interesa mogla ugroziti ili se razumno smatra da bi se mogla ugroziti njihova sposobnost da kao članovi tijela za reviziju izvedbe djeluju nepristrano i u javnom interesu.
   4.   Za potrebe procjene može li nastati sukob interesa u obzir se uzima više čimbenika, među ostalim priroda, vrsta i važnost pojedinčeva interesa te stupanj u kojem se može razumno očekivati da bi interes mogao utjecati na savjete koje daje pojedinac i na sveukupni postupak odlučivanja u tijelu za reviziju izvedbe. Smatra se da je interes neznatan ili minimalan ako nije vjerojatno da ugrožava ili da bi se razumno moglo smatrati da ugrožava sposobnost pojedinca da pri davanju savjeta Komisiji djeluje nepristrano i u javnom interesu.
   5.   Komisija objavljuje obrasce izjava imenovanih članova o sukobu interesa na posebnoj internetskoj stranici. Poduzimaju se tehničke mjere kako bi se za tražilice naznačilo da se obrasci izjava o sukobu interesa ne bi smjeli pojaviti u rezultatima pretraživanja.
   6.   Članovi podliježu obvezi profesionalne tajne i Komisijinim sigurnosnim pravilima u vezi sa zaštitom klasificiranih podataka Unije, koji su utvrđeni u odlukama Komisije (EU, Euratom) 2015/443 (9) i (EU, Euratom) 2015/444 (10).
   7.   Članovi na početku svakog mandata potpisuju pisanu izjavu o povjerljivosti.
   Članak 6.
   Način rada
   1.   Podložno prethodnom odobrenju koje glavni direktor Glavne uprave Komisije za mobilnost i promet daje u ime Komisije, posebno u pogledu financiranja tijela za reviziju izvedbe, to tijelo donosi sljedeće dokumente:
   
               (a)
            
            
               svoj godišnji program rada i godišnje izvješće;
            
         
               (b)
            
            
               svoj poslovnik;
            
         
               (c)
            
            
               načine suradnje s nacionalnim nadzornim tijelima;
            
         
               (d)
            
            
               radne dogovore s pružateljima usluga u zračnoj plovidbi, operatorima zračnih luka, koordinatorima zračnih luka i zračnim prijevoznicima iz članka 3. stavka 8. Provedbene uredbe (EU) br. 390/2013;
            
         
               (e)
            
            
               plan upravljanja podacima.
            
         2.   Tijelo za reviziju izvedbe donosi izvješća, preporuke i dokumente iz stavka 1. običnom većinom.
   3.   Za potrebe istraživanja posebnih pitanja koja su bitna za njegov rad, tijelo za reviziju izvedbe može uspostaviti podskupine svojih članova na temelju pravilnika koje sâmo definira, a u dogovoru s glavnim direktorom Glavne uprave Komisije za mobilnost i promet, koji djeluje u ime Komisije. Podskupine se raspuštaju čim ispune zadaću za koju su osnovane.
   4.   Tijelo za reviziju izvedbe i njegove podskupine sastaju se u prostorima Komisije. No, u iznimnim se slučajevima sastanci mogu održati drugdje.
   5.   Prisustvo članova tijela za reviziju izvedbe na sastancima tog tijela, kao i njegovih podskupina, obvezno je. Opravdanja izostanaka šalju se predsjedniku i tajništvu.
   6.   Tijelo za reviziju izvedbe osigurava, uz potporu tajništva, da se u njegovoj metodologiji odražavaju najnoviji znanstveni standardi.
   Članak 7.
   Administrativna i tehnička podrška
   1.   Komisija daje potrebnu administrativnu i tehničku podršku za funkcioniranje tijela za reviziju izvedbe, što uključuje tajništvo za to tijelo i njegove podskupine, kako bi osigurala njegovo učinkovito i djelotvorno funkcioniranje. Tajništvo saziva plenarne sastanke tijela za reviziju izvedbe i pruža potporu na njima te saziva sastanke podskupina.
   Administrativna i tehnička potpora pruža se na ekonomičan način i njome se osigurava funkcionalna i tehnička neovisnost tijela za reviziju izvedbe pri izvršavanju njegovih zadaća.
   2.   Ako se Eurocontrol utvrdi kao odgovarajući davatelj podataka, Komisija s njim uspostavlja prikladne mehanizme radi prikupljanja, vrednovanja, prethodne analize i stavljanja tih podataka na raspolaganje te kako bi tijelu za reviziju izvedbe osigurala neprekinut pristup podacima povezanima s performansama iz članka 21. Provedbene uredbe (EU) br. 390/2013 koji su dostupni unutar Eurocontrola.
   Članak 8.
   Izvješćivanje i transparentnost
   1.   Pri izvršenju zadaća koje su mu dodijeljene u članku 2., tijelo za reviziju izvedbe izdaje izvješća i daje preporuke Komisiji.
   2.   Tijelo za reviziju izvedbe omogućuje nacionalnim nadzornim tijelima da provjere činjenične podatke povezane s procjenjivanjem i praćenjem planova performansi prije nego što izda svoja izvješća.
   3.   Komisija objavljuje sva izvješća i preporuke tijela za reviziju izvedbe na posebnoj internetskoj stranici.
   4.   Izvješća ili preporuke ne objavljuju se ako bi se njihovim stavljanjem na uvid ili stavljanjem na uvid njihova dijela ugrozila zaštita javnog ili privatnog interesa, kako je definirano u članku 4. Uredbe (EZ) br. 1049/2001 Europskog parlamenta i Vijeća (11).
   5.   Tijelo za reviziju izvedbe donosi godišnje izvješće o svojem radu, među ostalim o suradnji s Europskom agencijom za sigurnost zračnog prometa, radnim dogovorima s pružateljima usluga u zračnoj plovidbi, operatorima zračnih luka, koordinatorima zračnih luka i zračnim prijevoznicima iz članka 3. stavaka 7. i 8. Provedbene uredbe (EU) br. 390/2013 te o mehanizmu suradnje s Eurocontrolom u vezi s pristupom podacima povezanima s performansama iz članka 7. stavka 2.
   6.   Komisija prati funkcioniranje tijela za reviziju izvedbe i redovito izvješćuje države članice o napretku njegova rada.
   Članak 9.
   Naknade, troškovi i nadoknade
   1.   Članovi tijela za reviziju izvedbe, osim predsjednika, imaju pravo na posebnu naknadu u iznosu od najviše 600 EUR u obliku dnevnog jediničnog troška za svaki puni radni dan. Ukupna naknada izračunava se i zaokružuje na viši iznos koji najpribližnije odgovara naknadi za pola radnog dana. Isplata se vrši u eurima.
   2.   Komisija nadoknađuje putne troškove i troškove boravka članova, osim predsjednika, u skladu s Odlukom Komisije C(2007)5858 (12). Naknade tih troškova isplaćuju se u granicama raspoloživih odobrenih sredstava raspoređenih u okviru godišnjeg postupka raspodjele sredstava.
   3.   Komisija u skladu sa svojim administrativnim dogovorima predsjedniku tijela za reviziju izvedbe isplaćuje nadoknadu i nadoknađuje njegove putne troškove i troškove dnevnica.
   Članak 10.
   Financiranje
   Troškovi aktivnosti nastali radi izvršenja zadaća iz članka 2., među ostalim troškovi koji odgovaraju naknadama i povratu troškova članovima tijela za reviziju izvedbe iz članka 9., i troškovi pružanja administrativne i tehničke podrške iz članka 7. financiraju se iz proračuna Unije. Troškovi koji se odnose na naknade i nadoknade iz članka 9. stavaka 1. i 2. financiraju se u skladu s člankom 204. Uredbe (EU, Euratom) br. 966/2012 Europskog parlamenta i Vijeća (13) i člankom 287. Delegirane uredbe Komisije (EU) br. 1268/2012 (14).
   Članak 11.
   Stavljanje izvan snage
   Provedbena odluka 2014/672/EU stavlja se izvan snage.
   Članak 12.
   Stupanje na snagu i primjena
   Ova Odluka stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2017. do 31. prosinca 2024.
   
      Sastavljeno u Bruxellesu 16. prosinca 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 96, 31.3.2004., str. 1.
   
   
      (2)  Provedbena uredba Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije (SL L 128, 9.5.2013., str. 1.).
   
      (3)  Provedbena uredba Komisije (EU) br. 391/2013 od 3. svibnja 2013. o utvrđivanju zajedničkog sustava obračuna naknada za usluge u zračnoj plovidbi (SL L 128, 9.5.2013., str. 31.).
   
      (4)  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija: Strategija zrakoplovstva za Europu, COM(2015) 598 final.
   
      (5)  Provedbena odluka Komisije 2014/672/EU od 24. rujna 2014. o produljenju imenovanja tijela za reviziju performansi jedinstvenog europskog neba (SL L 281, 25.9.2014., str. 5.).
   
      (6)  Uredba (EU) br. 598/2014 Europskog parlamenta i Vijeća od 16. travnja 2014. o utvrđivanju pravila i postupaka u vezi s uvođenjem operativnih ograničenja povezanih s bukom u zračnim lukama Unije unutar uravnoteženog pristupa kojom se stavlja izvan snage Direktiva 2002/30/EZ (SL L 173, 12.6.2014., str. 65.).
   
      (7)  Odluka Vijeća (EU) 2015/2394 od 8. prosinca 2015. o stajalištu koje države članice trebaju zauzeti u ime Europske unije u vezi s odlukama koje treba donijeti Stalna komisija Eurocontrola u odnosu na uloge i zadaće Eurocontrola i centralizirane usluge (SL L 332, 18.12.2015., str. 136.).
   
      (8)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (9)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).
   
      (10)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
   
      (11)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).
   
      (12)  Odluka Komisije C(2007) 5858 od 5. prosinca 2007. Pravila o naknadi troškova osobama izvan Komisije, pozvanima na sudjelovanje u sastancima u svojstvu stručnjaka.
   
      (13)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298 26.10.2012., str. 1.).
   
      (14)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).
   
      PRILOG
      
         Kriteriji za odabir članova tijela za reviziju izvedbe i uvjeti koje oni moraju ispunjavati
      
      Kriteriji za odabir članova tijela za reviziju izvedbe i uvjeti koje oni moraju ispunjavati uključuju sljedeće:
      
                  (a)
               
               
                  dokazanu i odgovarajuću stručnost, znanje i visoku razinu profesionalnog iskustva podnositelja prijave u područjima relevantnima za ključna područja izvedbe;
               
            
                  (b)
               
               
                  uravnoteženu zastupljenost znanja i stručnosti članova u svim ključnim područjima izvedbe, njihova spola i zemljopisnog podrijetla;
               
            
                  (c)
               
               
                  uravnoteženu zastupljenost znanja u sljedećim područjima (među ostalima):
                  
                              —
                           
                           
                              politici EU-a u području zrakoplovstva i primjenjivom zakonodavstvu;
                           
                        
                              —
                           
                           
                              upravljanju zračnim prijevoznicima i/ili zračnim lukama;
                           
                        
                              —
                           
                           
                              zahtjevima za vojne misije i vođenju vojnih operacija;
                           
                        
                              —
                           
                           
                              ekonomskim pitanjima u zrakoplovstvu, upravljanju uvođenjem SESAR-a i Unijinim mehanizmima financiranja;
                           
                        
                              —
                           
                           
                              određivanju referentnih mjerila, tehnikama analize troškova i koristi i financijskom planiranju;
                           
                        
                              —
                           
                           
                              međuovisnostima između troškova i drugih područja izvedbe te između civilnih i vojnih zahtjeva;
                           
                        
                              —
                           
                           
                              identificiranju sigurnosnih rizika i mjerenju razine sigurnosti;
                           
                        
                              —
                           
                           
                              sustavu za trgovanje emisijama (ETS) i mjerenju utjecaja na okoliš (npr. rješavanje problema utjecaja zrakoplovstva na okoliš, emisija CO2 i buke, rad na povećanju učinkovitosti goriva);
                           
                        
                              —
                           
                           
                              utjecaju uzrokovanom međudjelovanjem prostora SES-a sa susjednim zračnim prostorima, što uključuje upravljanje žarišnim točkama i protokom zračnog prometa;
                           
                        
            
                  (d)
               
               
                  sposobnost analiziranja i procjene međuovisnosti područja izvedbe i njihova međudjelovanja te definiranja budućih ciljeva izvedbe temeljenih na planiranim operativnim i tehnološkim poboljšanjima;
               
            
                  (e)
               
               
                  odgovarajuće poznavanje jezika kako bi podnositelj prijave mogao u potpunosti i djelotvorno sudjelovati u radu tijela za reviziju izvedbe;
               
            
                  (f)
               
               
                  neovisnost i nepostojanje sukoba interesa.